Урысейпсо утыкум щытокIуэ
Ди республикэм щыщ школакIуэ зыбжанэ щытекIуащ къэралым предмет зэмылIэужьыгъуэхэмкIэ щекIуэкIа олимпиадэхэм я кIэух Iыхьэхэм. Апхуэдэхэщ 11-нэ классыр мы гъэм къэзыуххэу Абазэ Алим (Тэрч къалэ, курыт школ №2), Бетыгъуэн Амир (Аруан къуажэм дэт курыт школ), Бэрбэч Даянэ (Налшык къалэ, гимназие №14), Хьэмжу Мадинэ (Налшык къалэ, «ДыгъафIэ къалэ»). Алимрэ Амиррэ физическэ щэнхабзэмкIэ, Даянэ — инджылызыбзэмкIэ, Мадинэ — ОБЖ-мкIэ пашэ щыхъуащ зыхэта зэпеуэхэм.
ЗэфIэкI лъагэ зыбгъэдэлъ ныбжьыщIэхэр щагъэлъэпIащ КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэм. ЗэIущIэ гуапэм кърихьэлIат министрым и къалэнхэр зыгъэзащIэ Езауэ Анзор, абы и къуэдзэ Мысост Екатеринэ, школакIуэхэм я адэ-анэхэр, Iыхьлыхэр. Ахэр псори гуапэу ехъуэхъуащ урысейпсо утыкум ехъулIэныгъэфIхэр къыщызыхьа, щIэныгъэ куурэ зэфIэкI лъагэрэ къызыкъуэкIа ныбжьыщIэхэм.
— Ди гуапэу дынывохъуэхъу фи текIуэныгъэмкIэ, — жиIащ Езауэ Анзор. — Апхуэдэу, фызыхэт гупхэм фIыкIэ факъыхэщу, гъащIэм хувиIэ мурадхэмрэ хъуэпсапIэхэмрэ къывэхъулIэу фыпсэуну, ныбжьыщIэхэ. ФэркIэ догушхуэ икIи допагэ.
Езауэр апхуэдэу ехъуэхъуащ текIуэныгъэ къэзыхьахэм я адэ-анэхэм, ахэр зэпеуэхэм хуэзыгъэхьэзыра я егъэджакIуэ Iэзэхэм. Абы зэрыжиIамкIэ, ШколакIуэхэм я урысейпсо олимпиадэр, хабзэ хъуауэ, илъэс куэд лъандэрэ щокIуэкI ди къэра-лым. Зы гъэ къэмынэуи абы хэтщ школакIуэ мин 20-30-м нэс. Олимпиадэм и фIыгъэкIэ наIуэ къохъу ныбжьыщIэхэм ябгъэдэлъ зэчий лъагэр, зэфIэкI къызэрымыкIуэхэр. 2019-2020 гъэм екIуэкIа апхуэдэ зэпеуэм ди республикэм и школакIуэ-хэр хэтащ унэтIыныгъэ 22-кIэ. Зэпеуэм и япэ Iыхьэу курыт школхэм щекIуэкIам хэтащ сабий мин 25,5-м нэс. ЩIыпIэ Iыхьэм я зэфIэкIхэр щагъэлъэгъуащ ныбжьыщIэ мини 10-м нэсым. Республикэ Iыхьэм хэтащ 9-11-нэ классхэм я еджакIуэ 1080-рэ. Абыхэм ящыщу урысейпсо утыкум нэсащ цIыху 200-м щIигъу.
Олимпиадэхэм щытекIуа ныбжьыщIэхэм иратащ министерствэм къыбгъэдэкI щIыхь тхылъхэр, апхуэдэуи «Apple iPad» планшетхэри тыгъэ хуащIащ.
КЪАРДЭН Маритэ.
